อรรถพล ฤกษ์พิบูลย์

อรรถพล ฤกษ์พิบูลย์  (เกิด 19 กรกฎาคม พ.ศ. 2508)  เป็นนักธุรกิจและนักการเมืองชาวไทย ปัจจุบันดำรงตำแหน่งรัฐมนตรีว่าการกระทรวงพลังงาน ในรัฐบาลอนุทิน ชาญวีรกูล อดีตประธานเจ้าหน้าที่บริหาร และกรรมการผู้จัดการใหญ่ บริษัท ปตท. จำกัด (มหาชน)

 ประวัติ 
อรรถพล เกิดเมื่อวันที่ 19 กรกฎาคม พ.ศ. 2508 สำเร็จการศึกษามัธยม โรงเรียนสวนกุหลาบวิทยาลัย และระดับอุดมศึกษา ปริญญาตรี วิศวกรรมศาสตรบัณฑิต สาขาวิชาวิศวกรรมโยธา จากจุฬาลงกรณ์มหาวิทยาลัย, Diploma of Petroleum Management, College of Petroleum Studies, มหาวิทยาลัยอ็อกฟอร์ด สหราชอาณาจักร (ได้รับทุนการศึกษาจาก British Council) และระดับปริญญาโท เศรษฐศาสตรมหาบัณฑิต จากสถาบันบัณฑิตพัฒนบริหารศาสตร์

 การทำงาน 

 ปตท. 
อรรถพลเคยดำรงตำแหน่งสำคัญหลายตำแหน่งในบริษัท ปตท. จำกัด (มหาชน) ตั้งแต่ระดับผู้ช่วยกรรมการผู้จัดการใหญ่ เช่น ด้านการสื่อสารองค์กรและกิจการเพื่อสังคม, การตลาดพาณิชย์และต่างประเทศ และการตลาดขายปลีก ต่อมาขึ้นมาดำรงตำแหน่งรองกรรมการผู้จัดการใหญ่ เช่น ด้านการบริหารความยั่งยืนและวิศวกรรมโครงการ, หน่วยธุรกิจน้ำมัน และการบริหารกลยุทธ์กลุ่มธุรกิจปิโตรเลียมขั้นปลาย (รักษาการ) รวมถึงยังดำรงตำแหน่งประธานเจ้าหน้าที่ปฏิบัติการกลุ่มธุรกิจปิโตรเลียมขั้นปลาย ในที่สุด จึงได้รับการแต่งตั้งให้ดำรงตำแหน่งประธานเจ้าหน้าที่บริหารและกรรมการผู้จัดการใหญ่ โดยเริ่มดำรงตำแหน่งนี้ตั้งแต่เมื่อวันที่ 13 พฤษภาคม พ.ศ. 2563 จนกระทั่งครบวาระ 4 ปี เมื่อวันที่ 12 พฤษภาคม พ.ศ. 2567

 การเมือง 
วันที่ 6 กันยายน พ.ศ. 2568 อนุทิน ชาญวีรกูล นายกรัฐมนตรี ได้เปิดตัว สีหศักดิ์ พวงเกตุแก้ว ผู้ถูกเสนอชื่อให้ดำรงตำแหน่งรัฐมนตรีว่าการกระทรวงการต่างประเทศ , เอกนิติ นิติทัณฑ์ประภาศ ผู้ถูกเสนอชื่อให้ดำรงตำแหน่งรัฐมนตรีว่าการกระทรวงการคลัง และอรรถพล ในฐานะผู้ถูกเสนอชื่อให้ดำรงตำแหน่งรัฐมนตรีว่าการกระทรวงพลังงาน ทั้งนี้ เป็นไปตามกระแสข่าวที่มีการคาดการณ์ว่าจะมีผู้ที่เข้ามาดำรงตำแหน่งรัฐมนตรีที่เป็นบุคคลภายนอก หรือบุคคลที่มิได้สังกัดพรรคการเมืองใด ๆ จำนวน 5 คน
 เครื่องราชอิสริยาภรณ์ 
ราชกิจจานุเบกษา, ประกาศสำนักนายกรัฐมนตรี เรื่อง พระราชทานเครื่องราชอิสริยาภรณ์อันเป็นที่เชิดชูยิ่งช้างเผือกและเครื่องราชอิสริยาภรณ์อันมีเกียรติยศยิ่งมงกุฎไทย ชั้นต่ำกว่าสายสะพาย ประจำปี ๒๕๖๓, เล่ม ๑๓๘ ตอนพิเศษ ๓ ข หน้า ๑๘๔, ๑ พฤษภาคม ๒๕๖๔
ราชกิจจานุเบกษา, ประกาศสำนักนายกรัฐมนตรี เรื่อง พระราชทานเครื่องราชอิสริยาภรณ์อันเป็นที่เชิดชูยิ่งช้างเผือกและเครื่องราชอิสริยาภรณ์อันมีเกียรติยศยิ่งมงกุฎไทย ชั้นต่ำกว่าสายสะพาย ประจำปี ๒๕๕๖, เล่ม ๑๓๑ ตอนที่ ๑๑ ข หน้า ๗๓, ๑๕ พฤษภาคม ๒๕๕๗

 อ้างอิง 

หมวดหมู่:นักธุรกิจชาวไทย
หมวดหมู่:รัฐมนตรีว่าการกระทรวงพลังงานไทย
หมวดหมู่:นิสิตเก่าคณะวิศวกรรมศาสตร์ จุฬาลงกรณ์มหาวิทยาลัย
หมวดหมู่:บุคคลจากมหาวิทยาลัยออกซฟอร์ด
หมวดหมู่:บุคคลจากสถาบันบัณฑิตพัฒนบริหารศาสตร์
หมวดหมู่:ผู้ได้รับเครื่องราชอิสริยาภรณ์ ต.ม.
หมวดหมู่:ผู้ได้รับเครื่องราชอิสริยาภรณ์ จ.ช.